L-editur tal-MaltaToday Saviour Balzan irriżenja minn Viċi President tal-Birdlife Malta u r-rappreżentant tal-Birdlife fuq il-kumitat Ornis u nfurmhom li mhux se jibqa’ aktar membru. Is-Sur Balzan innifsu kkonferma dan ma’ tvm.com.mt u qal li r-raġuni wara din ir-riżenja hija li ma ridx jibqa’ f’sitwazzjoni fejn kwistjonijiet dwar il-kaċċa u l-insib ma jikkumentax dwarhom u lanqas jiddiskutihom fil-programm Reporter li jixxandar fuq TVM, għax hu membru ta’ dan il-kumitat. Żied li bir-riżenja tiegħu għandha wkoll tonqos it-tensjoni li nibtet bejn l-għaqda mhux governattiva BirdLife u l-ġurnal The Times, wara kwistjonijiet li kienu nqalgħu u Sur Balzan kien ikkritikhom. Qal ukoll li ma ridx li jibqa’ f’sitwazzjoni fejn hu jkun jaf b’aħbar u hu ma joħroġiex u l-istorja tingħata lil ħaddieħor, bħala ma ġara llum bl-istorja dwar l-introduzzjoni mill-ġdid tal-insib f’Malta mill-Ħarifa. Saviour Balzan qal li fil-maġġoranza assoluta bl-eċċezzjoni tal-BirdLife, l-kumitat Ornis huwa appuntat mill-Gvern bil-membri qiegħdin jimbuttaw proposta li kien saret mill-Federazzjoni tal-Kaċċaturi u Nassaba Konservazzjonisti biex il-kumitat jirrakomanda l-introduzzjoni mill-ġdid tal-insib għal seba’ speċi ta’ għasagħfar tal-għana mill-Ħarifa. Liema ħaga, kompla s-Sur Balzan, qed isir id’ f’id mal-Gvern. Is-Sur Balzan spejga li skont it-trattat li għandha Malta mal-Unjoni Ewropea, bejn l-2004 u l-2008 kien hemm fażi ta’ transizzjoni biex jinqata’ l-insib u sadattant, isir programm tat-tgħammir. Qal li dan il-programm ma seħħx u wara l-2008, l-insib f’Malta sar illegali. Żied jgħid li jekk Malta terġa tintroduċi l-insib permezz ta’ deroga, żgur li se tkun qed tistieden ‘proċeduri legali ‘ kontriha mill-Unjoni Ewropea.